Help, my kind tel gewig op! - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help, my kind tel gewig op!
Die pandemie het dalk nie net sy tol op jou kind se sosiale en emosionele gesondheid geëis nie, maar ook op sy of haar liggaam en hy of sy loop die gevaar om as vet gestigmatiseer te word.
Met die pandemie is ons meer tuis, het meer toegang tot die yskas, bed en TV. Die gewigstoename is vererger deur die afwesigheid van skool, sport en ander aandagafleidende aktiwiteite wat 'n struktuur aan die dag gegee het.
Pandemiese gewigstoename is ook 'n probleem vir volwassenes. Pandemiese gewigstoename is nie net 'n produk van dieet en oefening nie maar die sosiale konteks en familiekonteks moet ook in ag geneem word wanneer daar gepoog word om 'n verandering in lewensstyl te maak – wat nie altyd so maklik is nie.
Hoekom is dit 'n probleem? Vetsugtige kinders tussen vier en ses jaar is 42 keer meer geneig om vet te wees in hulle tienderjare.
Kindervetsug is 'n ernstige gesondheidsrisiko en verhoog 'n kind se koronarisiko. Verder is daar ander gewigsverwante risiko's, soos slaap-apnee en asma, gewrigspyne, bloeddruk en cholesterol wat kan lei tot hartverwante siektes, lewerprobleme en verreikende sielkundige probleme a.g.v. diskriminasie, verbale- kuber-, fisiese- en verhoudingsboeliery, swak selfbeeld, stigmatisasie en statusklassifisering.
Gewig is die algemeenste rede waarom kinders geboelie word en, behalwe vir die gevolge ten opsigte van selfbeeld en geestesgesondheid, het dit gevolge vir kinders se eetpatrone en dit verhoog die risiko dat hulle sedentêr gaan bly en nog vetter word.
Gewigverwante gespot en boeliery deur eweknieë of familie is 'n voorloper van latere vetsug, en emosionele eet en het verreikende gevolge vir toekomstige gesondheid. Die gespot tydens adolessensie lei tot ooreet ("binge eating"), swak liggaamsbeeld, vetsug en 'n hoër LMI (liggaamsmassa-indeks) 15 jaar later.
Wat kan jy as ouer doen? Die oorsake van vetsug is voor die hand liggend: dit is 'n siklus van ooreet, min fisiese aktiwiteit en energiegelade kos, maar om in te gryp is nie altyd maklik nie omdat kinders gebombardeer word met botsende boodskappe – wees slank en gesond, maar terselfdertyd is daar die konstante advertensies vir oormatigheid en toegeeflikheid. Jy as ouer bepaal en beheer egter die voedselaankope, die etenstye, en lê jy die grondslag vir lewenslange eetgewoontes en kan dus in 'n mate ingryp.
Moenie die kind blameer vir sy vetsug nie. Indien jy die woord "vetsug" deur "asma" sou vervang, sal die kind nie blameer word vir sy toestand nie; sy omgewing sal verander word om gesondheid te bevorder en hy sal medisyne kry.
Maak gesonde voedselkeuses vir jou kind. Jou kind moet weet dat daar gesonde alledaagse kos is. En daar is soms voedsel wat by uitsondering of by 'n bederfgeleentheid voorgesit word. Moenie voedsel met 'n hoë suikerinhoud of vette tuis aanhou nie. Vergewis jouself van die suiker- en vetinhoud van 'n produk deur op die etiket te kyk. Hou gesonde voedsel in die koskas sodat jou kind nie verkeerde keuses kan maak nie.
Tuis laat die begroting ook nie meer toe dat gesonde en duurder voedselkeuses gemaak kan word nie. Kry kinders betrokke by voedselvoorbereiding en maaltydbeplanning met 'n beperkte begroting. Skep 'n gesondheidsbewustheid t.o.v. volgraanprodukte, vrugte, groente en water eerder as suikerkoeldranke. Beplan matige porsies en hou daarby.
Die effektiefste manier om kinders te help is om gesonde veranderinge vir die hele gesin aan te bring ongeag die gewig van die res. Begin met klein veranderinge aan die dieet deur suikervry koeldrank aan te hou en om elke dag fisies te beweeg soos om winkel toe te stap of met die hond te stap. Laat die kinders een ding kies wat hulle dink verander kan word om die gesin gesonder te hou en bedink strategieë om sukses te behaal. Die boodskap bly steeds dat,hoewel verandering noodsaaklik is, hulle steeds spesiale dae soos 'n verjaarsdag kan geniet met 'n matige porsie of gesonder lekkernytjie.
Hoe jy praat met jou kind is belangrik. Skuld en blaam laat kinders sleg voel en dan is hulle nie gemotiveer tot gesonde gedrag nie. Vermy woorde soos vet en vetsugtig; dit stigmatiseer. Gebruik neutrale woorde soos "gewig" en "liggaamsmassa-indeks". Moenie vir jou kind sê hy of sy gaan een van die dae soos sy oorgewigoom of -tannie lyk nie. Kritiek en stigmatisering sal nie motiverend wees om gewig te verloor nie. Fokus op positiewe versterking, sien die kind en nie die syfer op die skaal nie. Bemoedig en prys jou kind vir positiewe keuses wat hy of sy maak, vir doelwitte wat bereik is, hoe gering ook al, sodat selfbeeld behoue bly. Gewigsgesprekke of gespot by die etenstafel is ongeleë en onaanvaarbaar en vermy veral by verjaarsdae of vieringe aanmerkings oor iemand se gewig – hoe slank of rond daardie persoon ook al is.
Fokus op gedrag, nie gewig nie. Fokus op goeie gesondheid en 'n gesonde lewensstyl. Modelleer 'n gesonde en positiewe houding en fisiese aktiwiteit wat bevorderlik is vir 'n gesonde liggaam en gees. Fokus op die gesin; moenie oorgewigkinders uitsonder nie. Betrek die hele familie by die kweek van 'n gesonde lewensstyl.